
R A P O R T

asupra propunerii legislative privind egalizarea şanselor pentru persoanele cu handicap în România
1. În conformitate cu prevederile art.89 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind egalizarea şanselor pentru persoanele cu handicap în România, trimisă cu adresa nr. P.l.-X 698 din 10 noiembrie 2004.

La întocmirea prezentului raport, Comisia a avut în vedere avizul Consiliului Legislativ, punctul de vedere al Guvernului şi avizele de la următoarele comisii:

· Comisia juridică, de disciplină şi imunităţi;

· Comisia pentru drepturile omului, culte şi problemele minorităţilor naţionale.

Propunerea legislativă are ca obiect de reglementare crearea unui nou cadru instituţional pentru transpunerea strategiei naţionale privind protecţia specială şi integrarea socială a persoanelor cu handicap din România, adoptată prin hotărârea Guvernului nr.1215/2002.
Comisia propune Plenului respingerea iniţiativei legislative din următoarele considerente:
a) propunerea conţine o serie de prevederi care sunt deja reglementate în acte normative în vigoare, fapt ce contravine dispoziţiilor art.14 din Legea nr.24/2000 privind normele de tehnică legislativă pentru elaborarea actelor normative, republicată, articol ce stipulează în mod expres evitarea paralelismului legislativ;
b) propunerea cuprinde unele trimiteri la acte normative fără relevanţă în domeniu sau chiar abrogate, cum sunt cele prevăzute la art.23 ce fac referire la Legea asigurărilor sociale de sănătate nr.145/1997, abrogată prin Ordonanţa de urgenţă a Guvernului nr.150/2002 privind organizarea şi funcţionarea sistemului de asigurări sociale de sănătate.
c) adoptarea ar conduce la un efort financiar neevaluat, şi, în conformitate cu prevederile art.15 din Legea nr.500/2002 privind finanţele publice, nu se pot emite proiecte de acte normative cu implicări asupra bugetului fără precizarea surselor financiare de acoperire a majorării cheltuielilor bugetare aferente exerciţiului bugetar pentru care s-a elaborat bugetul.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
3. La dezbaterea iniţiativei legislative nu au participat invitaţi.

4. La lucrările comisiei au fost prezenţi 16 deputaţi, din totalul de 17 membri ai comisiei.

Raportul comisiei a fost adoptat cu unanimitate de voturi.

5. Propunerea legislativă a fost respinsă de Senat în şedinţa din 9 noiembrie 2004.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.


În urma dezbaterilor în şedinţa din 15 februarie 2005, Comisia propune respingerea propunerii legislative.

SECRETAR,


Ion MÎNZÎNĂ 

